UVOD

V tem poročilu je predstavljeno izvajanje letnega delovnega programa za leto 2017 v okviru tretjega zdravstvenega programa za obdobje 2014–2020, vzpostavljenega z Uredbo (EU) št. 282/2014 Evropskega parlamenta in Sveta . V skladu s členom 13 Uredbe mora Komisija odboru zdravstvenega programa poročati o izvajanju vseh ukrepov, ki se financirajo v okviru programa, ter obveščati Evropski parlament in Svet. To poročilo izpolnjuje navedeno zahtevo, saj vsebuje informacije o proračunu za leto 2017 in načinu njegove porabe.

V delovnem dokumentu služb Komisije, priloženem temu poročilu, so predstavljeni ključni ukrepi, sofinancirani v okviru tretjega zdravstvenega programa, za katere so bili končni rezultati dani na voljo v letu 2017. Vključuje tudi informacije o ukrepih, izvedenih v okviru glavnih tematskih prednostnih nalog, vključenih v naknadne sklepe o financiranju (promocija zdravja in preprečevanje nenalezljivih bolezni, vključno s tobakom, prehrano in duševnim zdravjem; zaščita pred čezmejnimi nevarnostmi za zdravje; varnost pacientov; ocenjevanje zdravstvenih tehnologij; rezultati nepovratnih sredstev za poslovanje). Dokument vsebuje tudi pregledne tabele, v katerih so navedene vse sofinancirane dejavnosti in pogodbe.

V okviru letnega delovnega programa za leto 2017 se je začelo izvajati šest skupnih ukrepov, za katere je sofinanciranje EU znašalo skupaj 20 229 410,14 EUR:

Øskupni ukrep za enakost na področju zdravja v Evropi (JAHEE),

Øevropski skupni ukrep na področju cepljenja (JAV),

Øskupni ukrep v podporo mreži e-zdravje (e-zdravje),

Øskupni ukrep na področju informacij za ukrepanje (InfAct),

Øskupni ukrep na področju inovativnega partnerstva za boj proti raku (iPAAC) in

Øskupni ukrep za pripravljenost in ukrepanje na vstopnih točkah (Healthy Gateways).

Ti skupni ukrepi so skupaj z drugimi ukrepi, financiranimi v letu 2017, obravnavali več ciljev zdravstvenih programov.

Nova skupna ukrepa iPAAC in JAHEE, osredotočena na preprečevanje raka in neenakosti v zdravju, obravnavata pomembne dejavnike zdravja, kot so tobak, prehrana in alkohol, pa tudi dostop do presejalnih programov ter oskrbe pacientov z rakom in podpore zanje, s čimer podpirata cilj 1 (promocija zdravja in preprečevanje bolezni).

V okviru cilja 2 (zaščita državljanov Unije pred resnimi čezmejnimi nevarnostmi za zdravje) je bila leta 2017 prednostna naloga obravnavanje nezaupanja v cepljenje ter izboljšanje zmogljivosti za pripravljenost in odzivanje za boj proti nevarnostim za zdravje na vstopnih in izstopnih točkah EU (pristanišča, letališča in kopenski mejni prehodi).

V okviru cilja 3 (prispevanje k inovativnim, učinkovitim in vzdržnim zdravstvenim sistemom) sta se začela izvajati dva pomembna skupna ukrepa, in sicer v zvezi z e-zdravjem in zdravstvenimi informacijami za ukrepanje, neposredna nepovratna sredstva pa so bila uporabljena za krepitev sodelovanja s Svetom Evrope na področju farmacevtskih izdelkov.

V podporo cilju 4 zdravstvenega programa (lajšanje dostopa do boljšega in varnejšega zdravstvenega varstva za državljane Unije) se je v sodelovanju z GD za notranji trg, industrijo, podjetništvo ter mala in srednja podjetja (GD GROW) začela izvajati prva komunikacijska in informacijska kampanja o novi Uredbi (EU) 2017/745 o medicinskih pripomočkih.

Leta 2017 je Izvajalska agencija za potrošnike, zdravje, kmetijstvo in hrano (v nadaljnjem besedilu: agencija Chafea) objavila drugi razpis za zbiranje predlogov za nepovratna sredstva za poslovanje znotraj okvirnega sporazuma o partnerstvu za nevladne organizacije, ki se je nanašal na obdobje 2018–2021.

Komisija in agencija Chafea zagotavljata širšo objavo rezultatov programa z ustreznimi komunikacijskimi dejavnostmi in dejavnostmi razširjanja. Države članice in tretje države, ki sodelujejo v programu, so pozvane tudi k udeležbi pri razširjanju rezultatov sofinanciranih ukrepov in iskanju sinergij z drugimi programi financiranja EU. To je vključevalo organizacijo nacionalnih informativnih dni v sodelovanju z mrežo nacionalnih kontaktnih točk.

Hkrati s temi pobudami Komisija zagotavlja spremljanje izvajanja tretjega zdravstvenega programa. Leta 2017 sta se začeli izvajati dve nalogi vrednotenja: „študija zbiranja podatkov‟ za pridobivanje informacij za možnosti zdravstvene politike v večletnem finančnem okviru 2021–2027 in drugo zunanje vrednotenje agencije Chafea.